runetrust/blame-folketinget-dk huggingface dataset:
Jesper Petersen (S), 2023-12-07:
Når jeg måtte stille det spørgsmål, er det, fordi jeg ikke synes, det er en korrekt fremstilling først at gentage det rigtige billede af, hvor forfærdeligt der er i Gaza, som jeg også gjorde i den tale, jeg holdt for snart lang tid siden, men så bagefter at hægte på, at Danmark ingenting gør.
Regeringen gør ingenting, regeringen vender det blinde øje til, man gør slet ikke noget.
Det er simpelt hen ikke korrekt.
Og hvis vi skal have den her debat, synes jeg, man skylder at være saglig og fremlægge tingene, som de er; fremlægge sagligt, hvorfor det gik, som det gjorde med den der FN-resolution, og ikke fremlægge det, som om det var, fordi regeringen var imod, at der skulle være en pause i kamphandlingerne, for det er faktuelt forkert.
På samme måde er det faktuelt forkert at give det indtryk, at regeringen ikke har arbejdet for, at der skulle være pause undervejs i kamphandlingerne, for vi har virkelig ønsket, at den skulle være der, og at den, der endelig kom, skulle fortsætte.
Det er det, der er fakta.
Men det passer ikke så godt ind i Enhedslistens billede, og derfor siger man noget andet.
Eller hvad?
Det var derfor, jeg bad om en ret simpel bekræftelse, som jeg ville ønske fru Trine Pertou Mach havde givet før, men det kan hun måske så gøre nu og ligesom moderere det lidt, synes jeg, usaglige billede, der blev fremstillet af, hvad den danske regering egentlig har gjort i den her periode.
Trine Pertou Mach (EL), 2023-12-07:
Jeg er ikke sikker på, hvad det er, ordføreren spørger mig om.
Er det, om jeg vil bekræfte, at regeringens holdning er, at man går ind for en våbenhvile eller en humanitær pause?
Er det spørgsmålet?
Det er virkelig, fordi jeg ikke forstår spørgsmålet.
Det var det, ordføreren spurgte om, ikke sandt?
Det er det, vi diskuterer.
Skal man gå ind for en humanitær pause, eller skal man gå ind for en våbenhvile?
Jeg ville ønske, at regeringen gjorde, og det er en af grundene til, at vi har den her debat, og at vi alle sammen stiller så mange spørgsmål til regeringspartierne.
Jesper Petersen (S), 2023-12-07:
Jeg ville bare bede fru Trine Pertou Mach om at bekræfte, at det ikke vil være et nybrud, altså at det ikke vil være noget nyt, hvis man vedtog det her; at det ikke vil være noget nyt, at man fra dansk side ønsker, at kamphandlingerne sættes på pause, altså en våbenhvile, eller hvad ord man nu vil bruge, men at det faktisk er den danske regerings holdning, og at man har arbejdet for det igennem lang tid.
Er det ikke korrekt?
Jeppe Søe (M), 2023-12-07:
Jamen det er samme svar som sidst.
Der er masser af forskellige citater, I kan trække frem.
Der er også citater, der siger det modsatte.
Der er også danske politikere, der har sagt noget modsat.
Der er danske politikere, der også har peget på, at pauser måske er væsentligere end våbenhviler.
Så vi kunne alle sammen komme med forskellige citater, der passer ind.
Det, jeg savner, er pauser; pauser, som kan gøre, at vi går ind og hjælper et folk, der lige nu lider, i i øvrigt begge lande.
Sascha Faxe (ALT), 2023-12-07:
Jeg vil egentlig gerne starte med at sige, at det ærgrer mig, at både den nuværende ordfører og ordføreren før mig hoverer over, at man på det her sene tidspunkt ikke kunne huske alle navne, og dermed undergraver de argumenter, man kom med.
Hvordan stiller Moderaterne sig?
Vil I bakke op om EU's linje i det her?
Jeppe Søe (M), 2023-12-07:
Det er tre ting i samme spørgsmål.
Det ene handler om at få undersøgt et, og det er der jo nogen der er i fuld gang med, og som hele tiden holder øje med, om folkeretten bliver overholdt.
Det har vi sagt fra start at den skal – også for Israels egen skyld.
Den anden diskussion har vi jo også deltaget i fra start, nemlig kampen om at prøve at komme frem til en tostatsløsning.
Det tror jeg at der er lang tid til – meget, meget lang tid til faktisk – før vi får de løsninger, som er langsigtede.
Trine Pertou Mach (EL), 2023-12-07:
Det er lidt ærgerligt med den her mundhuggen, som der er lidt i aften.
Måske er det, fordi vi alle sammen er trætte og klokken er over midnat.
Faktum er jo, at der er rigtig mange anerkendte organisationer, som vi normalt ville læne os op ad, som kommer med nogle bud på, at det, der foregår, ikke holder sig inden for krigens love.
Det helt enkle spørgsmål til ordføreren er: Vil man ikke handle på den viden eller på de antagelser, de rapporter, eller vil man vente nogle år til, at nogle folkeretseksperter har vurderet, om det her er krigsforbrydelser?
For så betyder det jo faktisk, at man lader hele civilbefolkningen i Gaza i stikken, når man ikke vil kæmpe for en våbenhvile eller for at gøre noget ved den situation, der er lige nu.
Jeppe Søe (M), 2023-12-07:
For det første: Alting påvirker mig.
Jeg synes, at det her er en fuldstændig forfærdelig situation.
For det andet: Eksperter påvirker mig også, men der er jo mange forskellige eksperter, og man kan altid trække en frem eller trække et citat frem, man lige synes passer, og nogle af jer kan ovenikøbet ikke rigtig huske, hvem det er, I citerer.
Der er masser, man kan citere i forbindelse med sådan noget her.
Vi skal tage dem alle sammen alvorligt.
Det der er ét ekspertbud, og det er ikke, fordi jeg ikke tror på det; der kan nemt være foregået ting, og det tror jeg der er fra begge sider i øvrigt, og det er det, der skal undersøges nu.
Trine Pertou Mach (EL), 2023-12-07:
Tak for det.
Institut for Menneskerettigheder kom med en nyhed, lige før den korte humanitære pause, den korte våbenhvile, blev etableret.
Nyhedens overskrift lød: Store civile tab og ødelæggelser i Israel og Palæstina bekymrer Institut for Menneskerettigheder.
Det første er et citat fra direktøren, Louise Holck, og det lyder: »De høje civile dødstal, gidseltagningen og ødelæggelsen af civil infrastruktur, herunder hospitaler og skoler, tegner et billede af, at krigens regler og menneskerettigheder krænkes i bekymrende omfang.«
Det er blot ét citat.
Hvad betyder det for ordføreren, når ordføreren samtidig siger, at man må udskyde til, at eksperterne har truffet en beslutning om, hvorvidt det er det?
Jeppe Søe (M), 2023-12-07:
Men det har vi da gjort i hele forløbet, og det er også derfor, at der har været pauser; det internationale samfund har krævet det gang på gang.
Ordføreren bruger jo selv netop begreberne pause og våbenhvile, og det er ikke det samme.
En våbenhvile er noget, der er permanent, og det er rigtigt, at Radikale Venstre jo på det nærmeste forlangte det dagen efter.
En pause er noget andet; den er bl.a. beregnet til at få humanitær hjælp ind og måske ovenikøbet at få folk ud.
Nikoline Erbs Hillers-Bendtsen (ALT), 2023-12-07:
Jeg vil vende lidt tilbage til det, ordføreren fra Radikale Venstre var inde på, for jeg tænker, at vi alle sammen håber på, at vi kan levere humanitær nødhjælp til befolkningen i Gaza.
Men hvordan kan vi gøre det, når både Røde Kors og FN siger, at det nærmest er umuligt at gøre i den situation, der er lige nu, altså med de bombardementer, der foregår lige nu?
Så burde regeringen og Moderaterne ikke kæmpe for, at vi får enten en permanent våbenhvile, eller at vi får sat pause på den krig, der er, lige nu og her?
Sascha Faxe (ALT), 2023-12-07:
Jeg deler det, som en ordfører før mig sagde, om, at ordføreren sætter sit eget lys under en skæppe her.
Men jeg er nysgerrig på, om ordføreren simpelt hen mener, at EU's udenrigschef ikke har forstået sagens sammenhæng.
Jeppe Søe (M), 2023-12-07:
Nej, det har jeg hverken sagt eller antyder.
Der er andre, der mener noget andet.
Det vil sige, at der er en uenighed.
Nogle gange er der også en uenighed mellem Dansk Folkeparti og Enhedslisten, men det betyder jo ikke, at de begge to er fjolser.
Det kan jo betyde, at de begge to har ret og i en eller anden form skal finde ud af, hvad det rigtige er.
Det bunder jo i fakta, og det skal man have undersøgt, og det er der andre der skal gøre.
Der er masser af forskellige ekspertudsagn, masser af forskellige ekspertudsagn.
Det ene kan vise sig at passe, når tingene bliver undersøgt.
Det kunne være det ene, som ordføreren refererede til – jeg har simpelt hen glemt det navn, som ordføreren læste op; sådan er det jo – og på den anden side kunne det være dem, der havde ret, når tingene bliver undersøgt, og det gør de jo.
Christian Friis Bach (RV), 2023-12-07:
Så det er simpelt hen det med at give humanitær hjælp til ofrene for krigen, som Liberal Alliance ikke ønsker at støtte, og som derfor gør, at man ikke kan bakke op om forslaget.
Bakker Liberal Alliance op om en øjeblikkelig våbenhvile nu som vej og som næste skridt mod fred?
Alexander Ryle (LA), 2023-12-07:
Det kan vi ikke.
Nu står jeg jo her i dag i stedet for Henrik Dahl, som er ordfører på området, og derfor har jeg egentlig ikke set ændringsforslaget før.
Jeg blev opmærksom på det her under debatten, men jeg kan jo se, at der under punkt 3 i det ændringsforslag, der er skrevet, står, at man skal øge dansk udviklingsbistand til Palæstina, og det mener vi i Liberal Alliance ikke at man skal.
Christian Friis Bach (RV), 2023-12-07:
Jeg vil bare høre, om Liberal Alliance kan støtte det ændringsforslag, som vi har sendt til ordføreren.
Alexander Ryle (LA), 2023-12-07:
Tak for det.
Lad mig starte med at sige, at jeg jo, ligesom jeg tror de fleste andre er, er meget berørt af de billeder, der kommer ud af Gaza i de her dage.
Hamas' erklærede mål er at udslette staten Israel og begå folkedrab på jøderne, og Hamas har åbent sagt, at de vil gentage angrebet fra den 7. oktober igen og igen, altså gentage det angreb, som tog livet af omkring 1.200 uskyldige mennesker, som overvejende var civile.
Og der kommer dagligt nye historier frem, der dokumenterer de grufulde ting, der fandt sted i forbindelse med det angreb: Civile blev brutalt og koldblodigt myrdet, og det skete på så bestialsk vis, at jeg ikke rigtig har lyst til at være mere specifik her.
Der blev taget omkring 240 gidsler, hvoraf størstedelen stadig er i Hamas' varetægt den dag i dag, og afhøringer af de gidsler vidner om, at flere af dem også er blevet udsat for grufulde handlinger, mens de har været i Hamas varetægt.
Så selvfølgelig skal Israel forsvare sig selv mod den trussel, der er, mod deres borgere og mod selve landets eksistens.
Jeg synes, det er rimeligt at være kritisk over for Israels behandling af palæstinensere, at være kritisk over for deres aggressive bosættelser på Vestbredden og at være kritisk over for deres kontrol over Gaza gennem årene.
Og Danmark skal naturligvis sammen med resten af det internationale samfund presse på for at minimere tabet af alle civile, både dem i Israel, Gaza og resten af de palæstinensiske områder.
Men vi skal også bare huske på, hvad det er, de er oppe imod.
Altså, vi ved, at Hamas bruger civile som skjold.
Vi ved, at Hamas bruger hospitaler og skoler som våbenlagre og kommandocentraler, og det er i sig selv en krigsforbrydelse.
Hvor forfærdeligt det end er, er det jo umuligt at bekæmpe en fjende, der gemmer sig blandt børn og syge, uden også at komme til at ramme dem.
Israel har forsøgt at advare civilbefolkningen mod angreb, så de har kunnet flygte, men når fjenden flygter med, er det jo en nærmest umulig opgave.
Israels modsvar skal selvfølgelig være proportionelt, og krigen skal selvfølgelig ske inden for de internationale spilleregler, og jeg vil gerne her fra Folketingets talerstol opfordre Israel til at tage alle nødvendige skridt for at begrænse de civile tab.
Men det, der er disproportionalt lige nu, er, hvor vi retter kritikken hen.
At kræve, at Israel stopper kamphandlingerne, er det samme som at sige, at Israel bare skal acceptere, at deres befolkning bliver slagtet og angrebet igen og igen.
Borgerforslaget her ønsker også at forpligte Danmark til at arbejde for en politisk løsning på konflikten.
Det er jeg så enig i.
Og jeg tvivler på, at konflikten bliver løst, så længe Gaza styres af en terrororganisation, hvis eneste formål er at udslette modparten i konflikten.
Det er ikke et særlig godt grundlag for en varig fred i regionen.
Derfor kan Liberal Alliance ikke støtte borgerforslaget.
I LA ser vi ikke nogen grund til hverken direkte eller indirekte at støtte terrorregimer.
I Danmark giver vi jo allerede humanitær bistand, og det synes jeg vi skal blive ved med, men vi mener ikke, at der skal sendes mere i udviklingsbistand.
Charlotte Munch (DD), 2023-12-07:
Beslutningsforslaget er et borgerforslag, der udspringer af den igangværende konflikt mellem det demokratiske Israel og terrororganisationen Hamas i Gazastriben.
Det fremgår bl.a. af forslaget, at Folketinget skal pålægge regeringen at arbejde for en øjeblikkelig våbenhvile og for at fordømme israelske krigsforbrydelser i Gaza.
Af bemærkningerne til forslaget fremgår det af de første linjer, at forslaget ikke berører de åbenlyse krigsforbrydelser, som Hamas har begået, fordi alle partier allerede har taget afstand fra disse.
Herefter bruges resten af bemærkningerne på cirka to sider til at hælde Israel ned ad brættet.
Forslaget er meget ensidigt.
Sagen er, at ansvaret for det, der sker i Gazastriben, alene er Hamas' skyld.
Det var Hamas, der helt uprovokeret angreb Israel en lørdag morgen, den 7. oktober.
Det var Hamas, der begyndte med at sende i tusindvis af raketter ind over Israel.
Herefter trængte terrorister fra Hamas ind i Israel og myrdede løs.
Hamas tog også omkring 240 gidsler med tilbage til Gazastriben.
De krigsforbrydelser og brud på folkeretten, som Hamas har begået, skal fordømmes på det kraftigste.
Israel har retten til at forsvare sig.
Israel har retten til at nedkæmpe Hamas, som har angrebet dem, og Israel har ret til at forsøge at finde frem til de gidsler, som holdes skjult i Gazastriben.
Det er åbenbart en bevidst strategi fra Hamas' side, at ødelæggelserne og de civile tab skal være så store, at fokus rettes mod Israel.
Og det lykkes et langt stykke hen ad vejen.
Men det er vigtigt at huske, at Israel er offeret i denne konflikt.
Det var Israel, der blev angrebet, og der er mange israelske borgere mellem de gidsler, som Hamas har taget.
Israel har frigivet kriminelle fanger, der har været fængslet efter den demokratiske israelske lovgivning, i bytte for uskyldige gidsler.
De ødelæggelser og civile tab, der er i Gazastriben, er ene og alene Hamas' ansvar.
Så længe Hamas holder gidsler, lige så længe vil konflikten fortsætte.
Det er meningsløst at tro på en fredelig løsning, så længe Hamas holder gidsler.
Gidslerne skal frigives, og Hamas skal ikke længere være i stand til at udgøre en militær trussel mod Israel.
Israel kan som en demokratisk stat selvsagt ikke leve med den konstante trussel, som Hamas udgør mod den israelske befolkning.
Palæstinenserne burde gøre oprør og undlade at støtte Hamas.
Palæstinenserne burde i stedet hjælpe Israel med at finde gidslerne og udpege Hamas' militære placeringer.
En løsning på konflikten har desværre nok lange udsigter efter al den grusomhed og umenneskelighed, som Hamas har udvist.
Vi håber naturligvis alle på, at de sidste gidsler snart løslades og kommer hjem.
Det er der, fokus skal være, og ikke på Israels håndtering af det angreb, som de har været udsat for.
Tak for ordet.
Jeppe Søe (M), 2023-12-07:
Jeg er jo hverken klar over, om der er handlet på det, eller om der er svaret.
Jeg ved ikke engang, hvad det er, udenrigsministeren skal svare på.
Så jeg vil gerne læse det også, før jeg udtaler mig om indholdet – som kan være refereret fuldstændig rigtigt.
Men jeg vil gerne læse det.
Søren Søndergaard (EL), 2023-12-07:
Det er jo en henvendelse fra Danske Medier og Dansk Journalistforbund, som er sendt til udenrigsministeren den 9. november, altså for efterhånden en del uger siden.
I hvert fald indtil i morges var der ikke kommet noget svar på den.
Der er den her opfordring til, at man anmoder om, at journalister kan komme ind i Gaza, men man rejser jo også det problem med, at de mange journalister, som var i Gaza, da kampene begyndte – og det er primært journalister fra Palæstina – bliver dræbt.
I kæmpe tal bliver journalister dræbt.
Det er det, henvendelsen handler om, og jeg vil da være glad, hvis vi kan følge op på det i fællesskab.
Jeppe Søe (M), 2023-12-07:
Jeg har ikke set det brev, som ordføreren læste op af tidligere.
Ligesom hr. Michael Aastrup Jensen, tror jeg det var, vil jeg meget gerne se det.
Jeg er selv journalist.
Jeg drømmer om at få lov til at komme præcis de steder, hvor ting sker, og jeg vil til hver en tid tale imod dem, som holder journalister ude.
Det er en rimelig vigtig ting i en krig, især når det er en informationskrig, hvor man nogle gange har fornemmelsen af – og det var det, jeg talte om med nuancer – at videoer på YouTube kan være næsten lige så vigtige som krudt og kugler og raketter.
Så det vil jeg meget gerne læse.
Søren Søndergaard (EL), 2023-12-07:
Når nu hr. Jeppe Søe gør så meget ud af at understrege vores manglende viden som grundlag for næsten ikke at kunne tage stilling til noget som helst, bekymrer det så ikke hr. Jeppe Søe, at Israel systematisk holder journalister væk fra at komme ind i Gaza?
Jeg mener: Journalister opfatter vi jo normalt som nogle, der kan gå ind fra forskellige udgangspunkter.
Den enkelte er ikke sandhedsvidne, men vi får et eller andet billede, ved at mange forskellige går ind og undersøger både Hamas' sundhedsmyndigheders påstande, israelske påstande osv.
Er det ikke dybt problematisk for at få et indtryk af, hvad der sker, at journalister i den grad bliver holdt ude fra Gaza?
Peter Kofod (DF), 2023-12-07:
Tak for det, formand.
Hvis målet med det her borgerforslag er at slutte de uhyrligheder, der lige nu udspiller sig, så er der to ting, der skal opfyldes, før det kommer til at ske.
For det første skal Hamas knuses, og for det andet skal gidslerne hjem.
Lad mig minde om, at i det her forslag står der, at man skal arbejde for en øjeblikkelig våbenhvile.
Frem til den 7. oktober var der våbenhvile.
Jeg kan lige så godt sige, at vi ikke kommer til at støtte det her borgerforslag, hvor man jo vil pålægge os at fordømme det, man påstår er Israels brud på folkeretten eller Israels krigsforbrydelser eller den kollektive afstraffelse af civilbefolkningen.
Man vil også øge det danske bidrag, og det er vi imod.
Det vil vi ikke være med til at hælde danske skattepenge i, og vi vil ikke være med til at hælde europæiske skattepenge i det.
Man vil også pålægge regeringen, at den skal arbejde for alt muligt i EU-regi, og det har vi sådan set heller ikke travlt med.
Det går simpelt hen ikke, og hvis regeringen vil sætte ind over for det, har den Dansk Folkepartis fulde opbakning.
Vi kan ikke støtte det her forslag, og jeg vil understrege meget klart, at hvis der er noget, der skal fordømmes, så er det det, der skete den 7. oktober.
Vi skal på enhver tænkelig måde sikre, at vi gør, hvad vi kan, for at få gidslerne hjem, og så skal vi stå vagt om Israels ret til at forsvare sig selv.
Tak for ordet, formand.
Michael Aastrup Jensen (V), 2023-12-07:
Tak for det.
Som det jo er os alle meget bekendt, er klokken nu ca. 01.30 om natten, og derfor kan man sige det meget, meget klart og enkelt: Vi tager fra Venstre side dyb afstand fra Hamas' terrorangreb den 7. oktober og ikke mindst kidnapningen af helt uskyldige civile, som ingen lod har i eller ansvar har for, hvad Israel har eller ikke har gjort i forhold til Vestbredden og Gaza, som nu i al, al for lang tid stadig væk er gemt væk af en terrorbevægelse som Hamas, som ikke ser deres familier, og som nu, hvor deres familier lever i total usikkerhed, ikke ved, om de nogen sinde ser deres kære igen.
Vi støtter, at der bliver gjort alt, for at disse totalt uskyldige israelske gidsler bliver frigivet, og at de bliver frigivet nu.
Vi vil også appellere til, at alle lande, alle organisationer lægger alt muligt pres på Hamas, sådan at Hamas bliver tvunget til at frigive de her gidsler nu.
Det kan ikke siges mere klart; det kan ikke siges mere enkelt.
Det er det, vi alle sammen burde kunne stå sammen om, og det er også det, jeg håber vi kan her i dag.
Jesper Petersen (S), 2023-12-07:
Jeg vil også godt her igen fordømme Hamas' ekstremt voldsomme og dødelige terrorangreb og gidseltagningerne, de står bag.
Jeg vil gerne udtrykke min medfølelse med gidslerne og deres pårørende og herunder sende en særlig tanke til det dansk-israelske gidsel og hans familie.
Han og de øvrige gidsler bør frigives omgående og betingelsesløst.
Så vil jeg ellers henholde mig til den, synes jeg, udmærkede besvarelse fra udenrigsministeren om ministeriets arbejde med at få det danske gidsel fri og tilbyde støtte til pårørende i Danmark og de kontakter, der pågår fra Udenrigsministeriets side for at bidrage til, at gidslerne løslades – og jo særlig set fra dansk side med hensyn til det dansk-israelske gidsel.
Så vil jeg oplæse et forslag til vedtagelse på vegne af Socialdemokratiet, Venstre, SF, Moderaterne, Danmarksdemokraterne, Liberal Alliance, Det Konservative Folkeparti, Dansk Folkeparti og Nye Borgerlige, som lyder
: Forslag til vedtagelse »Folketinget fordømmer på det kraftigste Hamas' gidseltagning, der var led i terrorangrebet den 7. oktober og som er i strid med den humanitære folkeret.
Folketinget opfordrer regeringen til fortsat at arbejde for en øjeblikkelig og betingelsesløs løsladelse af alle, der holdes som gidsler i Gaza, herunder det dansk-israelske gidsel.«
Peter Kofod (DF), 2023-12-07:
Hamas har magten i Gaza.
Hvis man skal have fred, skal man af med Hamas.
Hvis man skal udrydde Hamas, er man derfor nødt til at sikre, at Hamas ikke efter krigen igen kan overtage magten i Gaza.
Derfor er Israel nødt til at gennemtvinge et regimeskifte i området.
Ellers vil det angreb, der skete den 7. oktober 2023, kunne ske igen.
Den bestialske og barbariske fremgangsmåde, Hamas lagde for dagen ved angrebet den 7. oktober, er ekstrem og fuldt ud på højde med den måde, Islamisk Stat for frem på i Irak og Syrien.
Det var ikke et almindeligt militært angreb.
Det var et forsøg på at bedrive etnisk udrensning ved at slå civile jøder ihjel.
Kvinder og børn blev voldtaget, myrdet, spyttet på.
Der er eksempler på, at en kvinde, mens hun blev massevoldtaget, fik skåret brysterne af, og at Hamasterroristerne spillede bold med hendes bryster, mens massevoldtægten fortsatte.
Det er et overgreb, der trodser ens værste mareridt.
Babyer fik skåret halsen over.
Hamasterrorister forsøgte at halshugge en mand med en spade.
Det er udtryk for et had, som er fuldstændig ubegribeligt.
Kan man få fred mellem Israel og disse kræfter oven på det her?
Kan man virkelig stille krav til israelere om at give indrømmelser til palæstinensere på et bagtæppe af massevoldtægt, barbari, mord på babyer og voldtægt af småpiger?
Derfor kan det ikke være nu, at der skal tales om fred.
Hamas skal udryddes.
Hvad forventer vi af regeringen?
Vi forventer, at støtten til de palæstinensiske områder stopper, ikke midlertidigt, men permanent.
Man kan ikke på nogen måde støtte eller ses som støttende til et styre, der er ledet af Hamas, eller støtte personer og organisationer, der legitimerer Hamas.
Lederen af det palæstinensiske selvstyre sagde den 7. oktober efter Hamas' morderiske overfald på Israel – citat: Det palæstinensiske folk har ret til at forsvare sig selv mod terrorisme fra bosættere og besættelsesmagten.
Og så sagde han, at han ville – citat: styrke det palæstinensiske folks modstandsdygtighed og standhaftighed i forhold til forbrydelser begået af den israelske besættelsesmagt og bosættelsesbander.
Citat slut.
Imens i Europa blomstrer jødehadet desværre igen.
Der bliver råbt om jihad i vores gader.
Det sker i vores tid på vores vagt.
Tak for ordet.
Lars Løkke Rasmussen (M), 2023-12-07:
Det kunne jeg godt sige noget om, men jeg synes ikke, at det her forum egner sig til det.
Det er så i forhold til gidsler, men i forhold til de mennesker, vi har haft i Gaza, har det i øvrigt været sådan, at vi har sørget for at have et ordentligt setup, når folk kom ud, altså i forhold til psykologbistand og andet.
Men altså, det er jo en konkret sag og en konkret person, og jeg synes ikke, det egner sig til at stå og folde ud i alle detaljer her fra Folketingets talerstol.
Sascha Faxe (ALT), 2023-12-07:
Tak til udenrigsministeren for redegørelsen, og tak for indsatsen.
Det er et rigtig, rigtig vigtigt arbejde.
Jeg er nysgerrig på, om udenrigsministeren måske kunne sige lidt om, hvordan man så støtter familien i Danmark, og hvilket arbejde der er, for at de også kan gribe gidslet, når han kommer hjem.